Vláda Slovenskej republiky od 15. mája do 25. októbra 2023

Vláda Slovenskej republiky od 15. mája do 25. októbra 2023, resp. vláda Ľudovíta Ódora bola úradnícka, v poradí šestnásta vláda Slovenskej republiky, vymenovaná prezidentkou Zuzanou Čaputovou. Vznikla ako následok vládnej krízy vlády Eduarda Hegera. Predsedom vlády bol bývalý viceguvernér NBS Ľudovít Ódor.
Prezidentka Zuzana Čaputová zverejnila členov vlády v piatok 12. mája 2023. Vláda bola prezidentkou vymenovaná v pondelok 15. mája 2023.
Funkčné pôsobenie vlády trvalo do 25. októbra 2023, kedy prezidentka vymenovala 4. vládu Roberta Fica, ktorá vzišla z predčasných parlamentných volieb konaných 30. septembra 2023.
Zloženie vlády.
Tieto osoby boli prezidentkou predstavené ako členovia vlády:
Pozadie vzniku úradníckej vlády.
Národná rada SR vyslovila 15. decembra 2022 vláde Eduarda Hegera nedôveru a prezidentka Zuzana Čaputová ju 16. decembra 2022 odvolala a poverila ju dočasným vykonávaním funkcie v obmedzenom rozsahu až do vymenovania novej vlády.
Už v priebehu januára 2023 oznámila prezidentka Čaputová, že môže vymenovať úradnícku vládu, pričom stanovila ultimátum do konca januára 2023 na prijatie novely Ústavy SR, ktorá by umožňovala konanie predčasných parlamentných volieb. Parlament však novelu ústavy prijal a rovnako bol odsúhlasený aj termín konania predčasných parlamentných volieb na 30. septembra 2023. Prezidentka preto úradnícku vládu nevymenovala, avšak na jej vymenovanie bola už v tom čase pripravená a viedla rozhovory s potenciálnymi kandidátmi na členov vlády.
Prezidentka rovnako spomínala možnosť vymenovania úradníckej vlády aj v prípade, ak by došlo k závažnému pochybeniu dočasne poverenej vlády pri riešení problémov ambulantného sektora.
Po vrátení poverenia dvomi členmi dočasne poverenej vlády Eduarda Hegera na začiatku mája 2023 sa prezidentka rozhodla, že vymenuje úradnícku vládu v týždni po 15. máji 2023.
Vymenovanie úradníckej vlády.
V pondelok 15. mája 2023 o 11:00 hod. sa v Grasalkovičovom paláci v Bratislave uskutočnil slávnostný akt vymenovania novej úradníckej vlády. Prezidentka Zuzana Čaputová vymenovala predsedu vlády Ľudovíta Ódora a jednotlivých členov vlády.
Následne sa novo vymenovaná vláda presunula do priestorov Úradu vlády v Letnom arcibiskupskom paláci, kde sa konalo prvé stretnutie nových členov vlády. Bývalý predseda vlády Eduard Heger symbolicky odovzdal svoju kanceláriu novému premiérovi Ľudovítovi Ódorovi. Počas popoludnia si noví ministri preberali vedenie rezortov od svojich predchodcov vo funkcii.
Úradovanie vlády.
Podľa čl. 113 Ústavy SR je vláda povinná do 30 dní po svojom vymenovaní predstúpiť pred parlament, predložiť mu svoj program a požiadať ho o vyslovenie dôvery. Po vymenovaní do funkcie predseda vlády Ľudovít Ódor diskutoval s predstaviteľmi politických strán o prioritách svojej vlády. 
Predseda vlády sa pokúsil získať si dôveru v parlamente, aj keď sa všeobecne predpokladalo, že úradníckej vláde nebude vyslovená dôvera a po odvolaní bude fungovať ako dočasne poverená vláda až do vymenovania novej vlády po predčasných parlamentných voľbách, ktoré sa predpokladá najskôr v októbri 2023. 
Úradníckej vláde podporu pred hlasovaním vyjadrili strany SASKA a PS. Strana Hlas-SD deklarovala, že dôveru novej vláde nevysloví, podobne ako zvyšok vtedajšej opozície.
Hlasovanie o dôvere vlády.
15. júna 2023 sa v Národnej rade Slovenskej republiky hlasovalo o vyslovení dôvery úradníckej vláde Ľudovíta Ódora. Zo 136 prítomných poslancov hlasovalo za predložené programové vyhlásenie vlády 34 poslancov, proti bolo 43 a zdržalo sa 54 poslancov, nehlasovali piati poslanci. Na vyslovenie dôvery vláde bola potrebná nadpolovičná väčšina prítomných poslancov, teda aspoň 69 hlasov. Vláde preto nebola vyslovená dôvera a vo svojom mandáte pokračovala ako odvolaná vláda. Prezidentkou SR bola odvolaná a vzápätí dočasne poverená vykonávaním kompetencií v obmedzenom rozsahu do vymenovania vlády, ako to bolo aj v prípade vlády Eduarda Hegera.